હાલમાં વોટરફોલ સુધી જવા માટેનો આ એકમાત્ર વિકલ્પ છે જીપ. ફાઇનલી તમને વોટરફોલ સુધી જવા માટેની પરમીટ મળતાં જ જીપમાં તમારી શાનદાર યાત્રા શરૂ થાય છે. જીપમાં બેસીને પથરાળ ઝરણાંઓ અને જંગલમાર્ગ પસાર કરતી વખતે તમે કોઈ રાજા મહારાજા જેવું ફિલ કરશો. હજી તો તમે આસપાસના સૌંદર્યમાં જ ખોવાયેલા હશો ત્યાં તો તમારું ડ્રોપ સ્ટેશન આવી જશે. અહીં જીપ થોભાવી દેવાય છે અને જીપ ડ્રાઇવર મુલાકાતીઓને પાછા લાવવા માટે દોઢથી બે કલાક સુધી ડ્રોપ પોઇન્ટ પર વેઇટ કરે છે. અહીંથી હવે દુર્ગમ ખડકો શરૂ થાય છે, તમને અહીં ટ્રેકિંગનો ભરપૂર આનંદ મળશે. ત્યાં પહોંચતા સુધીમાં તો તમને દુધસાગરનો મોહ લાગી ગયો હશે. દુધ સાગરને કોંકણી ભાષામાં દૂધનો સમુદ્ર કહે છે અને તે પરફેક્ટ છે. સુંદર ચીજોને માણવા માટે કોઈ વિશેષ ધ્યાન આપવાની જરૂર રહેતી નથી. તમારું ધ્યાન આપોઆપ જ તેના તરફ ખેંચાય છે, તેવું જ આ વોટરફોલની નજીક જતાં તમે અનુભવશો. તમારા મોઢામાંથી એક જ શબ્દ નીકળશે...બ્યુટીફૂલ. તમારી આંખો તેની ઊંચાઈ પર સ્થિર થઈ જશે. 1017 ફીટની અદમ્ય ઊંચાઈએથી પડ્તું મંડોવીનું પાણી ચાર વિશાળ ખડકોને 100ફૂટના ઘેરાવામાં આવરીને તળેટીમાં પડે છે ત્યારે એ ખડકોના દરેક ઠહરાવ પર સમુદ્રની લહેરો ઉઠતી હોય તેવો ભાસ થાય છે. દુધસાગર ઊંચાઈ પર જેટલો સમુધ્ધ અને તોફાની છે તેટલો જ શાંત અને મોજીલો નીચે છે, ઝરણામાંથી પડતાં પાણીથી નીચે રચાયેલા નાનકડા પણ ઊંડા સરોવરમાં તરવાની મોજ લૂંટનારા સહેલાણીઓનો અહીં તોટો નથી. મીઠું અને ઠંડુ પાણી તમને તરોતાજા કરી દે છે. જો સ્વિમિંગ આવડ્તું હોય અને લાઇફજેકેટનો સહારો હોય તો તમે ફૂલઓન મસ્તી મારી શકો છો. પણ તમને સ્વિમિંગ નથી આવડ્તું અને લાઇફ જેકેટ પહેર્યા છે તો પાણીના ઉંડાણથી ડરશો નહિ, એકવાર તો એ ઠંડા પાણીમાં તરબતર થઈ જજો. ચારે તરફ નાના મોટા ખડકો અને તેની વચ્ચે મીઠા પાણીનું સરોવર અને નજર સામે જ પડ્તો શકિતશાળી જલપ્રતાપ અદભૂત દ્શ્ય રચે છે. જાણે પહાડોએ ઝરણાં માટે બનાવેલું ગ્રિટિંગકાર્ડ.